**מגילה ו: שיטת היעב"ץ על התגרות ברשע**

**רקע כללי – מיהו היעב"ץ ? מתוך פרויקט השו"ת**

רבי יעקב בן צבי (הירש אשכנזי) עמדין, נולד בשנת ה"א תנ"ז (1697) ונפטר בשנת ה"א תקל"ו (1776), בגרמניה. אחד מגדולי הרבנים בדורו, היה **מפורסם בשל וויכוחיו** ובשל ספריו. הוא למד אצל אביו בעל החכם צבי, שגם הוא היה פוסק מפורסם. היעב"ץ (רבי יעקב בן צבי) כמעט ולא שימש ברבנות, **וזה איפשר לו ביקורת על החברה ועל אישיה**, ללא תלות בהם לפרנסה, ודיעותיו הופצו ברבים בזכות הדפוס שהוא יסד בעיר אלטונה. **עקב דיעותיו החריפות**, היה מעורב במחלוקות קשות, ביניהם הפולמוס נגד משיח השקר, שבתאי צבי. מחלוקת מפורסמת אחרת היתה עם רבי יונתן איבשיץ, רבה של קהילות אה"ו (אלטונה, המבורג וונדסבק), שהוא חשב כנגוע בשבתאות.

מגילה ו:

ואמר רבי יצחק: אם ראית רשע שהשעה משחקת לו - אל תתגרה בו...

איני? והאמר רבי יוחנן משום רבי שמעון בן יוחי: **מותר** להתגרות ברשעים בעולם הזה !

בגמ' 3 תירוצים אולם היעב"ץ מאחד בין כולם ובלשונו : וכולהו שנויי קושטא נינהו:

הוא מצמצם את **האיסור** להתגרות ברשע למעט מאד מקרים, לרוב – **מותר** להתגרות, ולעיתים – **מצוה**

יעב"ץ מגילה ו:

גמ' שעה משחקת לו שאני. נ"ב שאפי' צדיק גמור לא יתגרה בו במילי דידיה אבל במילי דשמיא לעולם אימא אפי' צדיק שאינו גמור מותר להתגרות בו. ולצדיק גמור כה"ג מצוה וחובה נמי איכא וכולהו שנויי קושטא נינהו:

טבלה 1 – רק **באדום** אסור להתגרות ברשע

|  |  |  |
| --- | --- | --- |
|  | **מותר להתגרות** | **אסור להתגרות** |
| תירוץ 1 | מילי דשמיא | מילי דידיה |
| תירוץ 2 | צדיק גמור | צדיק שאינו גמור |
| תירוץ 3 | סתם רשע | שהשעה משחקת לו |

טבלה 2 – פרוט האפשרויות השונות – **אדום**=אסור, **ירוק**=מותר, **סגול** = חובה

|  |  |  |  |  |
| --- | --- | --- | --- | --- |
|  | צדיק גמור | | צדיק שאינו גמור | |
|  | מילי דשמיא | מילי דידיה | מילי דשמיא | מילי דידיה |
| שעה משחקת לו | חובה | אסור | מותר | אסור |
| סתם רשע | חובה | מותר | מותר | מותר |

**היעב"ץ לשיטתו על תקיפות ת"ח במילי דשמיא -**

תענית ד.

אמר רבא: האי צורבא מרבנן דרתח - אורייתא הוא דקא מרתחא ליה, שנאמר הלוא כה דברי כאש נאם ה'. ואמר רב אשי: כל תלמיד חכם שאינו קשה כברזל - אינו תלמיד חכם, שנאמר וכפטיש יפצץ סלע. אמר ליה רבי אבא לרב אשי: אתון מהתם מתניתו לה, אנן מהכא מתנינן לה - דכתיב ארץ אשר אבניה ברזל, אל תקרי אבניה אלא בוניה. אמר רבינא: אפילו הכי, מיבעי ליה לאיניש למילף נפשיה בניחותא, שנאמר והסר כעס מלבך וגו'

יעב"ץ תענית ד.

גמ' מבעי ליה לאינש למילף נפשיה בניחותא. נ"ב ואפ"ה הא דבעי מהוי קשה כברזל ודאי קיימא ולא מהדר קהדרי בהו ר"א ור"א.(=רב אשי ורבי אבא) ורבינא נמי לא אתי אלא לפרושי לגנות הכעס.

**אבל לעמוד על דעתו בדברי תורה ודאי צריך הת"ח להיות קשה כברזל לעולם. ולב האריה ואמיץ כח לשבר מתלעות עול. לא ישוב מפני כל לא יהא רך הלבב כנשים שעל זה נאמר עמי נשים משלו בו:**